[pic] | IL-KUMMISSJONI EWROPEA | Brussell, 3.2.2010 KUMM(2010) 24 finali KOMUNIKAZZJONI MILL-KUMMISSJONI LILL-KUNSILL Valutazzjoni tal-azzjoni meħuda mill-Polonja b'reazzjoni tar-Rakkomandazzjoni tal-Kunsill lill-Polonja bil-ħsieb li tinġieb fi tmiemha s-sitwazzjoni ta' żbilanċ eċċessiv tal-gvern 1. L-applikazzjoni tal-patt ta' stabbiltà u tkabbir ekonomiku fil-qagħda tal-kriżi attwali Bosta pajjiżi tal-UE bħalissa qegħdin iħabbtu wiċċhom ma’ żbilanċi tal-gvern ġenerali 'l fuq mill-valur ta’ referenza ta’ 3 % tal-PGD stabbilit fit-Trattat dwar il-Funzjonament tal-Unjoni Ewropea (TFUE). Id-deterjorament ta’ spiss qawwi fl-iżbilanċ kif ukoll il-pożizzjonijiet tad-dejn għandhom jitqiesu fil-kuntest tal-kriżi finanzjarja u t-tnaqqis fir-ritmu ekonomiku globali bla preċedent fl-2008/09. Hemm bosta fatturi involuti. L-ewwel nett, it-tnaqqis ekonomiku jġib miegħu inqas dħul mit-taxxi u iktar infiq għall-benefiċċji soċjali (eż. il-benefiċċji tal-qgħad). It-tieni, ladarba għarfet li l-politiki baġitarji għandhom sehem importanti x’jagħtu fil-qagħda ekonomika straordinarja li hawn bħalissa, il-Kummissjoni talbet biex ikun hemm stimulu fiskali fil-Pjan Ewropew ta' Rkupru Ekonomiku (PERE) tagħha ta’ Novembru 2008, li ġie appoġġjat mill-Kunsill Ewropew f’Diċembru. Il-Pjan jispjega li l-istimulu għandu jkun differenzjat minn Stat Membru għall-ieħor biex jirrifletti l-pożizzjonijiet differenti f'termini ta' sostenibilità u kompetittività tal-finanzi pubbliċi. Fl-aħħar nett, bosta pajjiżi ħadu miżuri biex jistabbilizzaw is-settur finanzjarju, u xi wħud minn dawn kellhom impatt fuq il-pożizzjoni tad-dejn jew jikkostitwixxu riskju ta’ żieda fl-iżbilanċi u fid-dejn fil-ġejjieni, għalkemm xi wħud mill-ispejjeż ta’ sostenn tal-gvern jistgħu jiġu rkuprati fil-ġejjieni. Il-Patt ta’ Stabbiltà u Tkabbir jirrikjedi li l-Kummissjoni tagħti bidu għall-proċedura dwar żbilanċ eċċessiv (PŻE) kull meta l-iżbilanċ ta’ Stat Membru jaqbeż il-valur ta’ referenza ta’ 3 % tal-PGD. L-emendi għall-Patt ta’ Stabbiltà u Tkabbir tal-2005 kellhom l-għan li jiżguraw li l-isfond ekonomiku u baġitarju b’mod partikolari, jiġu kkunsidrati bis-sħiħ fl-istadji kollha tal-PŻE. B’dan il-mod, il-Patt ta’ Stabbiltà u Tkabbir jipprovdi l-qafas li jappoġġja l-politiki tal-gvern għal ritorn ta’ malajr lejn pożizzjonijiet baġitarji mingħajr problemi billi titqies is-sitwazzjoni ekonomika, u għalhekk tiġi żgurata s-sostenibilità dewwiema tal-finanzi pubbliċi. 2. Il-proċedura ta’ żbilanċ eċċessiv għall-Polonja Fuq il-bażi tad-dejta nnotifikata mill-awtoritajiet Pollakki f’April 2009[1] u sussegwentement ivvalidata mill-Eurostat[2] u meta jitqies it-tbassir tas-servizzi tal-Kummissjoni tar-rebbiegħa 2009, il-Kummissjoni adottat rapport skont l-Artikolu 104(3) għall-Polonja fit-13 ta’ Mejju 2009[3]. Sussegwentement, u skont l-Artikolu 104(4) TKE, il-Kumitat Ekonomiku u Finanzjarju fformola opinjoni dwar ir-rapport tal-Kummissjoni fit-28 ta' Mejju 2009. Fl-24 ta’ Ġunju 2009, il-Kummissjoni, wara li qieset ir-rapport tagħha skont l-Artikolu 104(3) TKE, u l-opinjoni tal-Kumitat Ekonomiku u Finanzjarju skont l-Artikolu 104(4) TKE, indirizzat lill-Kunsill, skont l-Artikolu 104(5) TKE, l-opinjoni tagħha li jeżisti żbilanċ eċċessiv fil-Polonja. Sussegwentement, fuq rakkomandazzjoni mill-Kummissjoni, il-Kunsill iddeċieda fis-7 ta' Lulju 2009 li hemm żbilanċ eċċessiv fil-Polonja skont l-Artikolu 104(6) TKE, u, ukoll fuq rakkomandazzjoni tal-Kummissjoni, indirizza rakkomandazzjonijiet lill-Polonja skont l-Artikolu 104(7) TKE bil-għan li tinġieb fi tmiemha s-sitwazzjoni ta' żbilanċ eċċessiv tal-gvern sal-2012. Fir-rakkomandazzjonijiet tiegħu, il-Kunsill stabbilixxa l-iskadenza tas-7 ta' Jannar 2010 biex tittieħed azzjoni effettiva. 3. Valutazzjoni tal-azzjoni effettiva meħuda Skont ir-Regolament (KE) Nru 1467/97[4] u l-Kodiċi ta' Kondotta rivedut[5] Stat Membru għandu jitqies li jkun ħa azzjoni effettiva jekk ikun aġixxa b'konformità mar-rakkomandazzjoni tal-Artikolu 126(7). Il-Kodiċi ta' Kondotta jistqarr li l-valutazzjoni tal-azzjoni effettiva għandha b'mod partikolari tqis jekk l-Istat Membru kkonċernat ikunx kiseb it-titjib annwali tal-bilanċ aġġustat ċiklikament, il-mizuri netti ta' darba u miżuri temporanji oħra, rakkomandati inizjalment mill-Kunsill. F'każ li l-aġġustament osservat jispiċċa jkun iktar baxx milli rakkomandat, għandha ssir analiżi bir-reqqa tar-raġunijiet għan-nuqqas. F'każ ta' aġġustament multiannwali, il-Kodiċi ta' Kondotta jispeċifika li l-valutazzjoni għandha tiffoka l-iktar fuq il-miżuri meħuda sabiex jiġi żgurat aġġustament fiskali adegwat fis-sena ta' wara l-identifikazzjoni tal-iżbilanċ eċċessiv. Fir-rakkomandazzjoni tiegħu skont l-Artikolu 104(7) TKE tas-7 ta’ Lulju 2009, il-Kunsill irrakkomanda li l-Polonja ġġib fi tmiemha s-sitwazzjoni ta' żbilanċ eċċessiv sal-2012, b'mod kredibbli u sostenibbli. B'mod speċifiku, il-Kunsill irrakkomanda lill-awtoritajiet Pollakki biex (a) jimplimentaw il-miżuri tal-istimolu fiskali fl-2009 kif ippjanat, b'mod partikolari l-pjan ta' investiment pubbliku, filwaqt li jiġi strutturat baġit supplimentari b'tali mod li jiġi evitat deterjorament ulterjuri fil-finanzi pubbliċi; (b) jiżguraw li jkun hemm sforz fiskali annwali medju ta' mill-inqas 1¼ punti perċentwali tal-PGD li jibda mill-2010; (c) jiddefinixxu l-miżuri dettaljati li huma meħtieġa sabiex l-iżbilanċ jinġieb taħt il-valur ta' referenza sal-2012, u r-riformi għall-konteniment tal-infiq attwali primarju matul is-snin li ġejjin. Sabiex jiġu limitati r-riskji għall-aġġustament, il-Kunsill irrakkomanda wkoll it-tisħiħ tal-qafas baġitarju fil-medda ta' żmien medja, billi pereżempju jiġi introdott limitu massimu legali fuq it-tkabbir fl-infiq attwali primarju, filwaqt li jittejjeb il-monitoraġġ tal-implimentazzjoni tal-baġit matul is-sena. Il-Kunsill stabbilixxa skadenza għas-7 ta' Jannar 2010 biex il-Polonja tieħu azzjoni effettiva u tispeċifika l-miżuri li se jkunu neċessarji biex tersaq aktar lejn il-korrezzjoni tal-iżbilanċ eċċessiv. Il-Polonja hija l-uniku pajjiż tal-UE li rreġistra tkabbir ekonomiku pożittiv fl-2009. Il-PGD reali huwa stmat li żdied b'madwar 1.7%, filwaqt li fir-rebbiegħa 2009 s-servizzi tal-Kummissjoni bassru tnaqqis ta' 1.4%. Dan ir-rendiment pożittiv jirrifletti għanqud ta' fatturi favorevoli fosthom fondamenti sodi fil-bidu tal-kriżi, settur finanzjarju kapitalizzat sew mhux vulnerabbli, il-kompattezza tal-ekonomija Pollakka u d-deprezzament bikri tal-munita. Rigward il-politika fiskali, l-awtoritajiet ippermettew operazzjoni sħiħa ta' stabilizzaturi awtomatiċi, u fasslu rapidament pjan ta' rkupru ffukat fuq l-investiment. Id-daqs tal-istimolu fiskali ġenerali fl-2009 - imkejjel bħala l-bidla fil-bilanċ strutturali - huwa stmat għal madwar 2 fil-mija tal-PGD. Fl-istess ħin, l-awtoritajiet ħadu miżuri biex irażżnu ż-żieda fl-iżbilanċ tal-gvern. F'Jannar 2009, sitt xhur qabel ma l-Kunsill ħareġ ir-rakkomandazzjoni tiegħu skont l-Artikolu 104(7), huma adottaw pakkett ta' konsolidazzjoni b'impatt stmat ta' ¾% tal-PGD li huwa magħmul, fost l-oħrajn, minn tnaqqis fl-infiq amministrattiv u żidiet fid-dividendi mill-intrapriżi tal-istat. Sussegwentement, fis-17 ta’ Lulju 2009, eżatt wara l-adozzjoni ta' Rakkomandazzjoni mill-Kunsill lill-Polonja bil-ħsieb li s-sitwazzjoni ta' żbilanċ eċċessiv tinġieb fi tmiemha, l-awtoritajiet adottaw baġit supplimentari li jinkludi tnaqqis addizzjonali fl-infiq ta' 0.2% tal-PGD u dividendi ogħla minn kumpaniji tal-istat ta' 0.4% tal-PGD. Minkejja dawn il-miżuri ta' konsolidazzjoni u żviluppi ekonomiċi sinifikantement aħjar milli mistenni fi żmien ir-Rakkomandazzjoni tal-Kunsill, l-iżbilanċ tal-gvern huwa stmat mill-awtoritajiet li laħaq is-7.2% tal-PGD fl-2009, kemm kemm ogħla mis-6.6% tal-PGD imbassar fir-rebbiegħa mis-servizzi tal-Kummissjoni. Għalkemm id-dejta disponibbli ma tippermettix valutazzjoni preċiża tar-raġunijiet għall-iżbilanċ ogħla, hemm evidenza li dan jirrifletti parzjalment kofinanzjament ogħla tal-proġetti ffinanzjati mill-UE u l-fatt li tkabbir ogħla tal-PGD ma nqalibx għal kollox fi dħul ogħla minħabba bidla sfavorevoli fil-kompożizzjoni tat-tkabbir u bidliet strutturali fis-sistema fiskali qabel il-kriżi. B'mod parallel, l-awtoritajiet ħadu azzjonijiet importanti fl-2009 biex jissaħħaħ il-qafas fiskali. Huma għamlu r-regola eżistenti tad-dejn iktar restrittiva, bl-introduzzjoni ta' dispożizzjonijiet speċifiċi addizzjonali fuq it-tip ta' miżuri li jridu jiġu implimentati ladarba d-dejn pubbliku jeċċedi l-55% tal-PGD. Il-perjodu tal-ippjanar fiskali għall-baġit tal-istat ċentrali żdied minn 3 għal 4 snin. Saret xi riorganizzazzjoni tal-gvern ġenerali bl-għan li tiżdied it-trasparenza tal-kontijiet pubbliċi. Tkompliet l-introduzzjoni gradwali ta' sistema ta' bbaġitjar ibbażat fuq ir-rendiment. Finalment, l-awtoritajiet qed jikkontemplaw l-introduzzjoni ta' regoli ta' nfiq matul l-2010, li jiffaċilitaw il-konsolidazzjoni futura. Skont it-tbassir tal-ħarifa tas-servizzi tal-Kummissjoni tal-2009, il-baġit għall-2010 huwa konsistenti b'deterjorament żgħir ħafna tal-bilanċ strutturali fl-2010. Il-baġit jipprevedi żieda mdaqqsa fl-investiment pubbliku u rwol komplet kontinwat ta' stabilizzaturi awtomatiċi li, minħabba r-regoli ta' indiċjar ġenerużi, se jimplika żieda ikbar fit-trasferimenti soċjali. Fl-istess ħin, dan jinkludi friża nominali tal-pagi pubbliċi - kumpens totali tal-impjegati fis-settur tal-gvern ġenerali jiżdied b'inqas minn 1% fl-2010 - tnaqqis nominali fl-infiq attwali, u żidiet fit-taxxi fuq is-sigaretti u ż-żejt tal-fjuwil. Ħaġa importanti hi li l-baġit kien ibbażat fuq preżunzjonijiet makroekonomiċi kawti. It-tkabbir reali kien preżunt li kien 1.2%, filwaqt li l-informazzjoni reċenti tissuġġerixxi li rata 'l fuq minn 2% tidher probabbli, u l-inflazzjoni kienet imbassra għal 1%. Dan jista' jwassal għal sorpriżi pożittivi għad-dħul fl-2010. F'ittra tas-7 ta’ Jannar 2010 lill-Kummissarju Almunia, il-Ministru tal-Finanzi Rostowski ppreżenta pjan ta' konsolidazzjoni fiskali għall-2010-2012. Il-miżuri ewlenin imħabbra inkludew żieda gradwali u ugwalizzazzjoni tal-età tal-irtirar tal-irġiel u tan-nisa għal 67 sena, l-inklużjoni ta' persunal tal-forzi armati u l-pulizija fis-sistema ta' sigurtà ġenerali, u twessigħ tal-bażi tat-taxxa (xi professjonijiet speċifiċi se jkollhom jużaw cash registers fiskali) kif ukoll aċċelerazzjoni tal-privatizzazzjonijiet li jibdew mill-2010. [6] B'mod ġenerali, filwaqt li mhux negliġibbli, l-isforz fiskali implikat mill-politiki kurrenti għall-perjodu 2010-2012 huwa inqas b'mod sinifikanti minn dak rakkomandat mill-Kunsill f'Lulju 2009 (3¾ punti perċentwali tal-PGD matul il-perjodu). Għalkemm it-titjib tal-perspettivi ekonomiċi, mit-tbassir tar-rebbiegħa 2009 tas-servizzi tal-Kummissjoni 'l hawn, jimplika li sforz fiskali strutturali iżgħar jista' jkun biżżejjed biex jitranġa l-iżbilanċ eċċessiv sal-2012, it-tnaqqis tal-iżbilanċ tal-gvern għal inqas minn 3% tal-PGD fl-2012 se jeħtieġ intensifikazzjoni tal-isforz fiskali fl-2011 u l-2012. Is-suċċess tal-istrateġija tal-awtoritajiet għalhekk teħtieġ implimentazzjoni rigoruża ħafna tal-baġit fl-2010 - biex jiġi żgurat li l-miri tal-infiq jiġu rispettati b'mod strett u li kwalunkwe dħul mhux mistenni jiġi allokat għat-tnaqqis tal-iżbilanċ - u l-isforzi tal-konsolidazzjoni fil-baġits tal-2011 u tal-2012 li jmorru ferm lil hinn minn dawk ippjanati bħalissa. 4. Konklużjonijiet Mill-informazzjoni kurrenti jidher li l-Polonja ħadet azzjoni lejn il-korrezzjoni tal-iżbilanċ eċċessiv fil-limiti taż-żmien stabbiliti mill-Kunsill. B'mod partikolari l-awtoritajiet Pollakki: - implimentaw il-miżuri tal-istimolu fiskali fl-2009 kif ippjanat, inkluż il-pjan ta' investiment pubbliku, filwaqt li jittieħdu l-miżuri biex tiġi evitata żieda eċċessiva fl-iżbilanċ tal-gvern ġenerali; - introduċew baġit għall-2010 bbażat fuq preżunzjonijiet makroekonomiċi kawti u li kien fih miżuri biex jitrażżan l-iżbilanċ, u ħabbru l-ewwel elementi ta' programm ta' konsolidazzjoni fiskali għall-perjodu 2010-2012; - saħħew il-qafas fiskali, u bdew ix-xogħol biex jintroduċu r-regoli ta' nfiq, li jkunu mistennija jiffaċilitaw il-konsolidazzjoni fis-snin li ġejjin. Madankollu, hemm riskji konsiderevoli marbuta mal-istrateġija fiskali tal-awtoritajiet Pollakki. Anke meta jitqiesu l-prospetti ta' tkabbir aħjar milli mistenni, se jkun hemm bżonn ta' miżuri ulterjuri ta' konsolidazzjoni biex l-iżbilanċ jinġieb taħt it-3% fl-2012. B'dan l-isfond, għandhom jiġu evitati miżuri ġodda ta' stimolu, il-baġit tal-2010 għandu jkun implimentat b'mod strett, dħul mhux mistenni għandu jiġi allokat għat-tnaqqis tal-iżbilanċ, u miżuri ta' konsolidazzjoni addizzjonali għandhom jitħejjew għas-snin li ġejjin. Fid-dawl tal-valutazzjoni ta' hawn fuq, il-Kummissjoni tikkunsidra li bħalissa mhuma meħtieġa l-ebda passi oħra fil-proċedura dwar l-iżbilanċ eċċessiv tal-Polonja. Filwaqt li titlob l-implimentazzjoni immedjata tal-miżuri ppjanati, il-Kummissjoni se tkompli tissorvelja mill-qrib l-iżviluppi baġitarji fil-Polonja skont it-Trattat u l-SGP. Tqabbil tat-tbassir makroekonomiku u baġitarju ewlieni | | 2007 |2008 |2009 |2010 |2011 | | PGD reali(% ta’ bidla) |Tbassir COM ħarifa 2009 | 6.8 |5.0 |1.2 |1.8 | 3.2 | | |Tbassir COM rebbiegħa 2009 | 6.6 |4.8 |−1.4 |0.8 | m.a. | | |Tbassir nazzjonali |6.8 |5.0 |1.7 |2.6 2 |m.a. | |Differenza bejn il-produzzjoni reali u dik potenzjali(% tal-PGD potenzjali) |Tbassir COM ħarifa 2009 | 2.6 |2.6 |−0.4 |−2.2 | −2.3 | | |Tbassir COM rebbiegħa 2009 | 3.4 |3.5 |−1.5 |−3.8 | m.a. | | |Tbassir nazzjonali |m.a. |m.a. |m.a. |m.a. |m.a. | |Bilanċ tal-gvern ġenerali(% tal-PGD) |Tbassir COM ħarifa 2009 | −1.9 |−3.6 |−6.4 |−7.5 | −7.6 | | |Tbassir COM rebbiegħa 2009 | −1.9 |−3.9 |−6.6 |−7.3 | m.a. | | |Tbassir nazzjonali | −1.9 |−3.6 |−7.2 3 | m.a. |m.a. | |Bilanċ ewlieni(% tal-PGD) |Tbassir COM ħarifa 2009 | 0.4 |−1.4 |−3.8 |−4.6 | −4.6 | | |Tbassir COM rebbiegħa 2009 | 0.4 |−1.7 |−3.7 |−4.3 | m.a. | | |Tbassir nazzjonali | 0.4 |−1.4 | m.a. |m.a. |m.a. | |Bilanċ aġġustat ċiklikament(% tal-PGD) |Tbassir COM ħarifa 2009 | −2.9 |−4.7 |−6.3 |−6.6 | −6.7 | | |Tbassir COM rebbiegħa 2009 | −3.2 |−5.3 |−6.0 |−5.8 | m.a. | | |Tbassir nazzjonali |m.a. |m.a. |m.a. |m.a. |m.a. | |Bilanċ strutturali1(% tal-PGD) |Tbassir COM ħarifa 2009 | −2.9 |−4.7 |−6.4 |−6.6 | −6.7 | | |Tbassir COM rebbiegħa 2009 | −3.2 |−5.3 |−6.0 |−5.6 | m.a. | | |Tbassir nazzjonali |m.a. |m.a. |m.a. |m.a. |m.a. | |Dejn gross tal-gvern(% tal-PGD) |Tbassir COM ħarifa 2009 | 45.0 |47.2 |51.7 |57.0 | 61.3 | | |Tbassir COM rebbiegħa 2009 | 44.9 |47.1 |53.6 |59.7 | m.a. | | |Tbassir nazzjonali | 45.0 |47.2 | m.a. |m.a. |m.a. | |1 Bilanċ aġġustat ċiklikament li jeskludi miżuri ta’ darba biss u miżuri temporanji oħrajn. 2 L-aħħar informazzjoni disponibbli fl-ittra mill-Ministru tal-Finanzi s-Sur Rostowski lill-Kummissarju s-Sur Almunia tas-7 ta’ Jannar 2010. 3 "Pjan għall-iżvilupp u l-konsolidazzjoni tal-finanzi" tad-29 ta’ Jannar 2010. Sorsi: It-tbassir tas-servizzi tal-Kummissjoni tal-ħarifa 2009; L-abbozz tal-Baġit għall-2010 (Settembru 2009); Notifika fiskali ta' Ottubru 2009 Ittra mill-Ministru tal-Finanzi s-Sur Rostowski lill-Kummissarju s-Sur Almunia tas-7 ta’ Jannar 2010. [1] Skont ir-Regolament tal-Kunsill (KE) Nru 3605/93, l-Istati Membri għandhom jirrappurtaw lill-Kummissjoni, darbtejn fis-sena, il-livelli ppjanati u attwali tad-dejn u tal-iżbilanċ tal-gvern tagħhom. L-aktar notifika reċenti tal-Polonja tinsab fi: http://epp.eurostat.ec.europa.eu/portal/page/portal/government_finance _statistics/procedure/edp_notification_tables. [2] Stqarrija għall-Istampa mill-Eurostat Nru 56/2009 tat-22 ta’ April 2009. [3] Id-dokumenti kollha relatati mal-PŻE għall-Polonja jinsabu fis-sit elettroniku li ġej: http://ec.europa.eu/economy_finance/sgp/deficit/countries/poland_en.htm. [4] ĠU L 209, 2.8.1997, p. 6. [5] “Speċifikazzjonijiet dwar l-implimentazzjoni tal-Patt ta' Stabbiltà u Tkabbir u l-linji gwida dwar il-format u l-kontenut ta' programmi ta' stabbiltà u konverġenza”, approvati mill-Kunsill tal-ECOFIN tal-10 ta’ Novembru 2009. [6] Fid-29 ta’ Jannar 2010 l-Prim Ministru żvela "Pjan għall-iżvilupp u konsolidazzjoni tal-finanzi". Il-miżuri ewlenin inkludew riforma tal-benefiċċji tad-diżabilità, l-inklużjoni ta' persunal tal-forzi armati u l-pulizija fis-sistema ta' sigurtà ġenerali, tnaqqis fir-rifużjonijiet tal-VAT (fuq il-karozzi tal-kumpaniji u l-fjuwil) u twessigħ tal-bażi tat-taxxa (xi professjonijiet speċifiċi se jkollhom jużaw cash registers fiskali).